section_heading: Životopis
paragraph_text: Drugo lice njegove uprave obilježilo je podizanje brojnih zadužbina. Objekte je podizao o svome trošku. Ritam gradnje novih objekata bio je brz. Za osmansku arhitekturu značajan je s obzirom na brojnost i brzinu gradnje objekata koje je dao podići, jer su podignuti u dobu opadanja osmanske moći. Podignuti objekti bili su javne namjene. Više od 80 takvih objekata sagradio je u osam mjesta: u Foči, Goraždu, Prijepolju, Sarajevu, Visokom, Travniku te u dvama selima kod Travnika, Vitezu i Slimenima. Također se pobrinuo za izvore izdržavanja objekata i službenika (imam, vaiz, džabija, mujezin, mualim, sujoldžija, muderis, feraš, kajjim, devrihan) u objektima u budućnosti: karavan-saraje, hamame, dućane, čifluke, dućane, bezistane. Skup podignutih zadužbinskih objekata čine četiri džamije, jedna medresa, četiri mekteba, pet mostova, jedan sebilj, četiri česme, tri karavan-saraja, jedan hamam, te jedan bezistan s više dućana.